
	RASEINIŲ RAJONO SAVIVALDYBĖS

TARYBA


	

	SPRENDIMAS

	DĖL PREKYBOS IR PASLAUGŲ TEIKIMO RASEINIŲ RAJONO SAVIVALDYBĖS VIEŠOSIOSE VIETOSE BEI PREKYBOS RASEINIŲ RAJONO SAVIVALDYBĖS TURGAVIETĖSE (PREKYVIETĖSE) TAISYKLIŲ PATVIRTINIMO

	2014 m. rugpjūčio 20 d. Nr. TS-248
Raseiniai



Vadovaudamasi Lietuvos Respublikos vietos savivaldos įstatymo 6 straipsnio 37 punktu, 16 straipsnio 2 dalies 36 punktu, Lietuvos Respublikos Vyriausybės 2001 m. birželio 11 d. nutarimu Nr. 697 „Dėl mažmeninės prekybos taisyklių patvirtinimo“, Lietuvos Respublikos žemės ūkio ministro 2009 m. gegužės 15 d. įsakymu Nr. 3D-357 „Dėl Prekybos savos gamybos žemės ūkio ir maisto produktais viešose vietose  rekomendacijų aprašo“, Raseinių rajono savivaldybės taryba n u s p r e n d ž i a:
1. Patvirtinti:

1.1. Prekybos ir paslaugų teikimo Raseinių rajono savivaldybės viešosiose vietose taisykles (pridedama);
1.2. Prekybos Raseinių rajono savivaldybės turgavietėse (prekyvietėse) taisykles (pridedama);
1.3. Raseinių rajono savivaldybės viešųjų vietų, kuriose galima prekiauti ar teikti paslaugas, sąrašą (pridedama).
2. Panaikinti:

2.1. Raseinių rajono savivaldybės tarybos 2009 m. gruodžio 30 d. sprendimo Nr. (1.1)TS-426 „Dėl prekybos ir paslaugų teikimo Raseinių rajono savivaldybės viešosiose vietose bei prekybos Raseinių rajono savivaldybės turgavietėse (prekyvietėse) taisyklių patvirtinimo“ 1 punktą;
2.2. Raseinių rajono savivaldybės tarybos 2010 m. balandžio 29 d. sprendimą Nr. (1.1)TS-133 „Dėl Raseinių rajono savivaldybės tarybos 2009 m. gruodžio 30 d. sprendimo Nr. (1.1)TS-426 „Dėl prekybos ir paslaugų teikimo Raseinių rajono savivaldybės viešosiose vietose bei prekybos Raseinių rajono savivaldybės turgavietėse (prekyvietėse) taisyklių patvirtinimo“ dalinio pakeitimo“;

2.3. Raseinių rajono savivaldybės tarybos 2011 m. birželio 29 d. sprendimo Nr. (1.1)TS-78 „Dėl Raseinių rajono savivaldybės tarybos 2009 m. gruodžio 30 d. sprendimo Nr. (1.1)TS-426 „Dėl prekybos ir paslaugų teikimo Raseinių rajono savivaldybės viešosiose vietose bei prekybos Raseinių rajono savivaldybės turgavietėse (prekyvietėse) taisyklių patvirtinimo“ ir 2008 m. birželio 26 d. sprendimo Nr. (1.1)TS-259 „Dėl vietinių rinkliavų Raseinių rajono savivaldybės teritorijoje“ pakeitimo“ 1 punktą;

2.4. Raseinių rajono savivaldybės tarybos 2014 m. balandžio 24 d. sprendimo Nr. (1.1)TS-165 „Dėl Raseinių rajono savivaldybės tarybos 2009 m. gruodžio 30 d. sprendimo Nr. (1.1)TS-426 „Dėl prekybos ir paslaugų teikimo Raseinių rajono savivaldybės viešosiose vietose bei prekybos Raseinių rajono savivaldybės turgavietėse (prekyvietėse) taisyklių patvirtinimo“ pakeitimo“ 1 punktą.
Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka. 

	Savivaldybės meras 
	
	Algimantas Mielinis


PATVIRTINTA

Raseinių rajono savivaldybės tarybos

2014 m. rugpjūčio 20 d. sprendimu Nr. TS-248
(Raseinių rajono savivaldybės tarybos

2022 m. birželio 30 d. sprendimo Nr. TS-203 redakcija)

PREKYBOS IR PASLAUGŲ TEIKIMO RASEINIŲ RAJONO SAVIVALDYBĖS VIEŠOSIOSE VIETOSE TAISYKLĖS

I. BENDROSIOS NUOSTATOS

1. Prekybos ir kitų paslaugų teikimo Raseinių rajono savivaldybės viešosiose vietose taisyklės (toliau – taisyklės) nustato bendruosius mažmeninės prekybos organizavimo ir paslaugų teikimo Raseinių rajono savivaldybės viešosiose vietose reikalavimus. 

2. Šių taisyklių privalo laikytis visi įstatymų nustatyta tvarka įregistravę savo veiklą juridiniai ir fiziniai asmenys, prekiaujantys ar teikiantys paslaugas Raseinių rajono savivaldybės viešosiose vietose.
3. Taisyklės taikomos ir asmenims, prekiaujantiems ir (ar) teikiantiems paslaugas visuomenei prieinamuose žemės sklypuose, kurių teisėtas valdytojas yra fizinis ar privatus juridinis asmuo ir tokio sklypo naudojimo būdas bei pobūdis numato galimybę prekiauti ir (ar) teikti paslaugas.

4. Šios taisyklės parengtos vadovaujantis Lietuvos Respublikos vietos savivaldos įstatymu,  Mažmeninės prekybos taisyklėmis, patvirtintomis Lietuvos Respublikos Vyriausybės 2001 m. birželio 11 d. nutarimu Nr. 697 „Dėl mažmeninės prekybos taisyklių patvirtinimo“, Lietuvos Respublikos žemės ūkio ministro 2009 m. gegužės 15 d. įsakymu Nr. 3D-357 „Dėl Prekybos savos gamybos žemės ūkio ir maisto produktais viešose vietose rekomendacijų aprašo“, Lietuvos Respublikos valstybinės maisto ir veterinarijos tarnybos direktoriaus 2008 m. gruodžio 16 d. įsakymu Nr. B1-632 „Dėl reikalavimų prekiautojams, tiekiantiems maistą tiesiogiai galutiniam vartotojui laikinose prekyvietėse, patvirtinimo“ ir kitais teisės aktais. 

5. Jeigu kitos specialiosios mažmeninės prekybos (kai kurių prekių prekybos) taisyklės nustato papildomus ar kitus prekybos tomis prekėmis reikalavimus, taikomi tų taisyklių reikalavimai.

6. Pagrindinės šiose taisyklėse vartojamos sąvokos:

Viešoji vieta – viešąja vieta, kurioje vykdoma prekyba, teikiamos paslaugos, laikytina Raseinių rajono savivaldybės (toliau – Savivaldybė) teritorijoje esanti Savivaldybei ar valstybei nuosavybės teise priklausanti ar patikėjimo teise valdoma teritorija (gatvės, aikštės, skverai, parkai, pėsčiųjų takai, paplūdimiai bei jų prieigos ir kitos žmonių susibūrimo vietos) ir visuomenei prieinamas fiziniams ar juridiniams asmenims nuosavybės teise ar nuomos (panaudos) sutarties pagrindu valdomas (naudojamas) žemės sklypas, kuriuose vykdoma prekyba arba teikiamos paslaugos nuo (iš) laikinųjų prekybos įrenginių, kioskų, nesudėtingų, laikinų statinių, paviljonų, prekybai pritaikytų automobilių ar priekabų, lauko kavinių. 

Prekyba ir paslaugų teikimas viešosiose vietose – veikla, susijusi su prekių pirkimu – pardavimu (įskaitant antrinių žaliavų ir stiklo taros supirkimą), paslaugų teikimu, gamyba bei vartojimu viešosiose vietose iš (nuo) laikinųjų prekybos įrenginių, kioskų, paviljonų, prekybai pritaikytų automobilių ar automobilių priekabų, lauko kavinėse.

Laikinieji prekybos įrenginiai – sukomplektuota ir lauke pastatyta įranga (prekystaliai, vežimėliai, stalai, kėdės, skėčiai, tvorelės, pakylos ir pan.), kuriuos leista pastatyti ir naudoti ribotą terminą ir skirta prekybai ar paslaugų teikimui. Nesudėtingas, laikinas statinys ir teisės į jį Nekilnojamojo turto registre neregistruojami.
Kioskas – smulkios prekybos reikmėms skirtas nedidelis lengvų konstrukcijų pastatas, kurio užimamas žemės plotas yra ne didesnis kaip 15 kv. m ir kurio dalis sienų (jų viršutinės dalys) įstiklintos ir prekyba vyksta per priekinėje sienoje esančią vitrinos angą. Kioskas statomas tik įstatymų ir kitų normatyvinių dokumentų nustatytoje vietoje.

Paviljonas – įvairios paskirties lengvų konstrukcijų pastatas, kurio dalis ar visos sienos įstiklintos ir kuris yra atskiras statinys ar priestatas prie kito pastato, tačiau turintis atskirą įėjimą ir atskirą stogą. 

Lauko kavinė – lauke poilsio ir turizmo sezono metu įrengtas laikinasis nesudėtingų lengvų konstrukcijų statinys be pamatų arba sukomplektuota įranga (staliukai, kėdės, skėčiai, tvorelės, pakylos, gėlinės ir kt.), kurie skirti viešojo maitinimo paslaugoms teikti ir kurie išmontuojami pasibaigus poilsio ir turizmo sezonui.
Laikini įrenginiai paslaugai teikti – tai sukomplektuota ir lauke pastatyta arba judanti tam tikru nustatytu maršrutu įranga ar priemonė, skirta paslaugai teikti (karietos, bevariklės transporto priemonės, pramoginės transporto priemonės, dviračiai, elektromobiliai, vaikiški elektromobiliai, velomobiliai, kartai, bagiai, mobilieji batutai, pripučiami batutai, vandens dviračiai, valtys ir kt.), kurią leista pastatyti ir naudoti ribotą terminą.
Leidimas - Savivaldybės administracijos direktoriaus įsakymu nustatyta tvarka išduotas dokumentas, suteikiantis teisę prekiauti ar teikti paslaugas viešosiose vietose Raseinių rajono savivaldybėje. Asmenims iki 14 metų leidimai prekiauti neišduodami.
Vietinė rinkliava – Raseinių rajono savivaldybės tarybos (toliau – Taryba) sprendimu nustatyta privaloma įmoka, galiojanti jos teritorijoje.
Prekiautojas – asmuo (juridiniai asmenys ir verslo liudijimą įsigiję fiziniai asmenys, taip pat fiziniai asmenys, teisės aktų nustatyta tvarka turintys teisę prekiauti be verslo liudijimų), kuris verčiasi mažmenine prekyba viešosiose vietose. 

Paslaugų teikėjas – asmuo, teisės aktų nustatyta tvarka įregistravęs veiklą ir turintis teisę teikti paslaugas viešosiose vietose.

Savos gamybos žemės ūkio ir maisto produktai – savo ūkyje išauginti, apdoroti, pagaminti ar perdirbti augalininkystės, gyvulininkystės, paukštininkystės, žvėrininkystės, bitininkystės ir žuvininkystės produktai, taip pat savo ūkyje išauginti ekologiški, išskirtinės kokybės ir tautinio paveldo žemės ūkio ir maisto produktai, jūrų ar vidaus vandenyse sugautos žuvys ir iš jų pagaminti gaminiai, bei natūraliai užaugusios ar užaugintos miško uogos, arbatžolės, prieskoniai, vaistažolės, grybai, skirti žmonių mitybai ir (ar) paruošti žmonėms vartoti.

Šiose taisyklėse naudojamos kitos sąvokos suprantamos taip, kaip jos yra apibrėžtos 4 punkte nurodytais arba kitais Lietuvos Respublikos teisės aktais.

II. MAŽMENINĖS PREKYBOS VIEŠOSIOSE VIETOSE BŪDAI IR TAIKOMI APRIBOJIMAI
7. Mažmeninės prekybos (toliau – prekyba) ir paslaugų teikimo viešosiose vietose būdai yra šie:

7.1. prekyba iš (nuo) laikinųjų prekybos įrenginių, kai prekybos vietai skiriama ne daugiau kaip 4 kv. m (2 m x 2 m), o prekybai maisto produktais ar ne maisto prekėmis tradicinių švenčių metu – ne daugiau kaip šešis kv. m užimamo ploto (2 m x 3 m); 

7.2. prekyba kioskuose, paviljonuose, kai prekybos vietai skiriama ne daugiau kaip 

30 kv. m;
7.3. mobiliojo batuto paslaugai teikti – leisti pastatyti ne daugiau kaip du mobiliuosius batutus, kurio vieno skersmuo ne didesnis kaip 4,30 m;
7.4. pripučiamo batuto paslaugai teikti – leisti pastatyti ne daugiau kaip vieną pripučiamą batutą, kurio užimamas plotas ne didesnis kaip 14 kv. m;
7.5. prekyba iš pritaikytų automobilių ar automobilių priekabų; 

7.6. prekyba lauko kavinėse, kai plotas nustatomas lauko kavinės vietos plane (schemoje); 

7.7. prekyba parodų, mugių, masinių renginių metu;

7.8. išvežiojamoji, išnešiojamoji prekyba;

7.9. kiti teisės aktų nedraudžiami prekybos būdai.
8. Prekyba ir paslaugų teikimas Tarybos nustatytose viešosiose vietose, už kurių išdavimą nustatyta vietinė rinkliava, leidžiamas tik turint Raseinių rajono savivaldybės administracijos seniūnijų seniūnų išduotus mokamus leidimus.

9. Asmenys, vykdyti prekybos ar paslaugų teikimo veiklą nuosavybės teise ar nuomos (panaudos) sutarties pagrindu valdomuose (naudojamuose), visuomenei prieinamuose žemės sklypuose, gali gavę nemokamus leidimus Raseinių rajono savivaldybės administracijos seniūnijose (toliau – Seniūnija). 
10. Viešosiose vietose prekiauti ar teikti paslaugas be leidimo draudžiama.
III. REIKALAVIMAI PREKYBOS IR PASLAUGŲ TEIKIMO VIETOMS

11. Prekiauti iš (nuo) laikinųjų prekybos įrenginių, kioskų, taip pat paviljonų ar teikti paslaugas viešosiose vietose leidžiama tik parengus ir suderinus vietos planą (schemą).

12. Visi prekiautojai ir paslaugų teikėjai prekiavimo vietos schemą, laikinus prekybos įrenginius turi derinti su Raseinių rajono savivaldybės administracijos Architektūros ir teritorijų planavimo skyriumi. 
13. Derinimui turi pateikti:

13.1. laisvos formos prašymą;

13.2. laikinos prekybos vietos schemą;

13.3. laikino prekybos įrenginio (stoginės, kiosko, automobilio ar kt.) su prekiavimo įranga vaizdą.

14. Prekybos įranga (stalas, skėtis) turi būti nedidelė, mobili, lengvai montuojamų konstrukcijų, atitinkanti lauko prekybos funkcinius reikalavimus. 

15. Prekybą vykdantis ir paslaugas teikiantis asmuo privalo užtikrinti, kad laikinieji prekybos įrenginiai, kioskai, paviljonai, transporto priemonės, lauko kavinės būtų švarios, tvarkingos ir estetiškos. Draudžiama įrengti įrenginius netvarkingai apdangstant juos skardos, šiferio lakštais, plėvelėmis ir kitomis estetinį vaizdą darkančiomis medžiagomis.

16. Už prekybos vietos atitikimą galiojantiems teisės aktams atsakingas prekybos vietos valdytojas, o prekybos vieta:

16.1. negali kliudyti transporto ir pėsčiųjų eismui bei užstoti eismo reguliavimo techninių priemonių ir jų matomumo prie sankryžų ir perėjų;

16.2. prekyba turi būti vykdoma ant kietos žemės dangos (asfalto, betoninių plytelių, trinkelių ir pan.); 

16.3. įrengiant prekybos vietą automobilių stovėjimo aikštelėje (toliau – aikštelė) šalia prekybos, kitų pardavimo ar paslaugų centrų, aikštelėje turi būti ne mažiau nei 25 stovėjimo vietos automobiliams, įrengiama 1 prekybos vieta vienos automobilių stovėjimo vietos ribose kiekvienam šiame papunktyje nurodytam vietų skaičiui;
2022 m. birželio 30 d. Raseinių rajono savivaldybės tarybos sprendimo Nr. TS-203 redakcija
16.4.  prekybos vieta turi nedulkėti, būti saugi ir patogi pirkėjui, neturi būti mindoma žolė.
2022 m. gegužės 19 d. Raseinių rajono savivaldybės tarybos sprendimo Nr. TS-166 redakcija (įsigalioja nuo 2022-06-01)
17. Du ir daugiau prekybos įrenginiai toje pačioje vietoje turi būti išdėstyti tvarkingai ir lygiuoti vienas su kitu.

18. Prekybos vietoje privalo būti šiukšlių dėžė. Kai prekiaujama iš kiosko, paviljono, lauko kavinėje turi būti sudaroma sutartis dėl atliekų išvežimo (kaip to reikalauja teisės aktai pagal atliekų rūšis).

19. Savivaldybės tarybos nustatytose viešosiose vietose darbo vieta įrengiama savo lėšomis.
20. Reklama ant laikinųjų prekybos įrenginių, kioskų, paviljonų, lauko kavinių įrengiama vadovaujantis Raseinių rajono savivaldybės tarybos patvirtintomis Išorinės reklamos įrengimo taisyklėmis.

21. Prekybos vietoje privalo būti nurodyta: juridinio asmens pavadinimas arba fizinio asmens vardas, pavardė ir individualios veiklos vykdymo pažymos arba verslo liudijimo numeris. Fiziniai asmenys, kuriems verslo liudijimas ar individualios veiklos vykdymo pažyma nėra privalomi, nurodo savo vardą ir pavardę. Šie duomenys nurodomi prekiautojo pasirinktu būdu, tačiau jie turi būti pirkėjų matomi.

22. Savos gamybos žemės ūkio ir maisto produktais galima prekiauti tik savivaldybės nustatytose ir su teritorine Valstybine maisto ir veterinarijos tarnyba suderintose teritorijose nuo laikinųjų prekybos įrenginių, iš automobilių, specializuotų automobilių ar priekabų.
23. Prekybos maisto produktais vietos privalo būti suderintos su teritorine valstybine maisto ir veterinarijos tarnyba. 
IV. PREKYBOS IR PASLAUGŲ TEIKIMO REGLAMENTAVIMAS
24. Verstis licencijuojama mažmenine prekyba gali tik asmenys, įsigiję šios veiklos licencijas Lietuvos Respublikos Vyriausybės nustatyta tvarka, jeigu įstatymai nenustato ko kita.

25. Maisto prekių ir žaislų prekiautojai privalo laikytis sveikatos apsaugos ministro patvirtintų higienos normų ir taisyklių reikalavimų. Jie privalo tikrinti sveikatą, kaip nustatyta Lietuvos Respublikos Vyriausybės 1999 m. gegužės 7 d. nutarime Nr. 544 „Dėl darbų ir veiklos sričių, kuriose leidžiama dirbti darbuotojams, tik iš anksto pasitikrinusiems ir vėliau periodiškai besitikrinantiems, ar neserga užkrečiamomis ligomis, sąrašo ir šių darbuotojų sveikatos tikrinimosi tvarkos patvirtinimo“.
26. Parduodamos prekės turi būti ženklinamos vadovaujantis Lietuvos Respublikoje parduodamų prekių ženklinimo ir kainų nurodymo taisyklėse nustatyta tvarka. 

27. Prekiavimo garso įrašais vietose draudžiama įrašus klausyti per akustines kolonėles. Garso įrašams klausyti turi būti įrengtos ausinės. Leidžiama groti tik foninę (iki 55 dBA) muziką.

28. Lauko kavinėse leidžiama groti muziką vadovaujantis Triukšmo prevencijos Raseinių rajono savivaldybės viešose vietose taisyklėmis. Muzikos garso lygis neturi viršyti nustatytų triukšmo normų. 

29. Parduodamos prekės turi būti saugios – atitikti Lietuvos Respublikos įstatymuose ir kituose teisės aktuose, Lietuvoje tiesiogiai taikomuose Europos Sąjungos teisės aktuose nustatytus saugos reikalavimus.

30. Prekiautojai privalo turėti teisės aktų nustatyta tvarka išduotus dokumentus, patvirtinančius, kad jų naudojamos matavimo priemonės, kita įranga, prekių gabenimo (transportavimo) priemonės, patalpos, kuriose vykdoma mažmeninė prekyba arba laikomos, saugomos, fasuojamos ar kitaip tvarkomos prekės, atitinka teisės aktuose nustatytus metrologijos, higienos, visuomenės sveikatos priežiūros, prekių tvarkymo, saugos reikalavimus. 

31. Prekiautojui draudžiama parduoti prekes:

31.1. kurių mažmeninė prekyba uždrausta įstatymų ar kitų teisės aktų;

31.2. kurių įsigijimas teisės aktų nustatyta tvarka nepatvirtintas prekių įsigijimą patvirtinančiais dokumentais; 

31.3. be jų atitikties privalomiesiems dokumentų reikalavimams, jeigu teisės aktuose nustatyta, kad tokie dokumentai privalomi; 

31.4. kurios nepaženklintos teisės aktų nustatyta tvarka;

31.5. kurių tinkamumo naudoti terminas pasibaigęs;

31.6. kurios iš naujo perženklintos, perfasuotos (perpakuotos) ar kitaip apdorotos siekiant pratęsti jų tinkamumo naudoti terminą;
31.7. prekiauti žuvimi ir žuvies gaminiais iš (nuo) laikinųjų prekybos įrenginių;
31.8. neturint licencijos, jeigu įstatymuose nustatyta, kad mažmeninė prekyba tomis prekėmis leidžiama tik turint mažmeninės prekybos tomis prekėmis licencijas.

32. Sekso reikmenimis, išskyrus kontraceptines priemones, prekiaujama specializuotose (tik sekso reikmenims skirtose) parduotuvėse.

33. Mažmeninė prekyba naudotomis prekėmis leidžiama tik turgavietėse, specializuotose (tik naudotoms prekėms skirtose) parduotuvėse ar skyriuose ir Raseinių rajono savivaldybės tarybos nustatytose viešosiose vietose, taip pat jeigu naudotomis prekėmis prekiaujama pagal nuotolines sutartis.  
34. Parduodant dėl kokybės trūkumų nukainotas ne maisto prekes, be kitos teisės aktuose nustatytos informacijos apie prekę, vartotojui kainų etiketėse ar kitaip raštu turi būti pateikta atitinkama informacija (nurodyta, kad prekė nukainota, dėl kokio kokybės trūkumo ji nukainota, kiek prekė kainuoja, ar jai suteikiama garantija).  
35. Parduodant restauruotą (atnaujintą) prekę, vartotojui kainos etiketėje ar kitaip raštu turi būti pateikta informacija, kad prekė restauruota, ir nurodyta, kad prekė atitinka nustatytus saugos reikalavimus (jeigu jie prekei keliami).

36. Sveriamiems produktams pakuoti naudojamos pakavimo medžiagos masė į prekės masę neįskaitoma, šios pakavimo medžiagos vertė į prekės kainą neįskaičiuojama. 

37. Draudžiama laikyti fasuotas maisto prekes kartu su aprangos, parfumerijos, kosmetikos ir chemijos prekėmis (išskyrus prekybą kioskuose, kur tai leista Visuomenės sveikatos centro).

38. Parduodamos prekės turi būti tinkamos kokybės, t. y. prekė turi atitikti prekės gamintojo nurodytus pateikiamų normatyvinių dokumentų reikalavimus; prekė turi tikti naudoti tam, kam tokios rūšies prekės paprastai naudojamos; prekė turi atitikti kokybės rodiklius, kurių galima tikėtis atsižvelgiant į prekės prigimtį ir prekės gamintojo, jo atstovo ar prekiautojo viešai paskelbtus pareiškimus dėl prekės kokybės.

39. Parduodamos prekės turi būti sukomplektuotos taip, kad atitiktų prekybos papročių ir įprastai reiškiamus reikalavimus.

40. Prekių laikymo ir išdėstymo prekybos vietoje, taip pat prekybos jomis sąlygos turi atitikti teisės aktuose nustatytus higienos, visuomenės sveikatos priežiūros, prekių tvarkymo, saugos reikalavimus bei gamintojo pateikiamuose normatyviniuose dokumentuose nustatytas sąlygas.

41. Prekiautojas privalo parduoti pirkėjui prekes taroje ir supakuotas, išskyrus atvejus, kai prekių dėl jų pobūdžio nereikia parduoti taroje ar supakuotų. 

42. Prekiautojų, norinčių prekiauti gyvūniniais produktais, produktai turi būti pagaminti Valstybinės maisto veterinarijos tarnybos patvirtintuose gyvūninio maisto tvarkymo subjektuose, kuriems suteiktas veterinarinio patvirtinimo/registravimo numeris, vadovaujantis Gyvūninio maisto tvarkymo subjektų veterinarinio patvirtinimo ir registravimo tvarkos aprašu, patvirtintu Valstybinės maisto ir veterinarijos tarnybos direktoriaus 2005 m. gruodžio 30 d. įsakymu Nr. B1-738 „Dėl gyvūninio maisto tvarkymo subjektų veterinarinio patvirtinimo ir registravimo tvarkos aprašo patvirtinimo“.
43. Prekiautojai, kurie prekiauja negyvūniniais maisto produktais (duonos, pyrago gaminiais, sultimis ir pan.), turi užtikrinti, kad negyvūniniai maisto produktai, tiekiami galutiniam vartotojui, yra pagaminti turint maisto tvarkymo subjekto patvirtinimo pažymėjimą, išduotą atitinkamos teritorinės Valstybinės maisto ir veterinarijos tarnybos pagal Maisto tvarkymo subjektų patvirtinimo ir registravimo reikalavimus, patvirtintus Valstybinės maisto ir veterinarijos tarnybos direktoriaus 2008 m. spalio 15 d. įsakymu Nr. B1-527 „Dėl maisto tvarkymo subjektų patvirtinimo ir registravimo tvarkos aprašo patvirtinimo“.

44. Prekiautojai, kurie prekiauja arbatžolėmis ir (arba) prieskoniais, privalo užtikrinti, kad arbatžolės ir (arba) prieskoniai atitiktų Mažais kiekiais surenkamų Lietuvos Respublikos rinkai tiekiamų arbatžolių ir (arba) prieskonių tvarkymo reikalavimus, patvirtintus Valstybinės maisto ir veterinarijos tarnybos direktoriaus 2008 m. rugsėjo 11 d. įsakymu Nr. B1-468 „Dėl mažais kiekiais surenkamų Lietuvos Respublikos rinkai tiekiamų arbatžolių ir/ar prieskonių tvarkymo reikalavimų patvirtinimo“.
45. Prekiautojai, kurie prekiauja šviežiais vaisiais, uogomis ir daržovėmis, turi:

45.1. tiekti šviežius vaisius, uogas ir daržoves tinkamos išvaizdos, be fiziologinių trūkumų, be mechaninių pažeidimų, be ligų ar puvinio požymių, švarius, be pašalinio kvapo, nesušalusius;

45.2. pateikti informaciją galutiniam vartotojui apie parduodamų šviežių vaisių, uogų ir daržovių auginimo vietovę, nurodant savo vardą, pavardę, pavadinimą raštu (iškaboje).

46. Prekiautojai, kurie prekiauja Lietuvos miškų gėrybėmis (uogomis, grybais), turi jas tiekti tik šviežias, švarias, tinkamos išvaizdos, be puvinio, gedimo požymių. Prekiaujantieji grybais negali prekiauti sumaišytais šviežiais arba sūdytais, raugintais ar džiovintais grybais.
47. Teikiant keleivių vežimo kinkomuoju transportu paslaugą, būtina valyti, tvarkyti, dezinfekuoti ekipažų stovėjimo ir maršrutų vietas. Arkliai turi būti švarūs, sveiki, pakaustyti kelio dangos negadinančiomis pasagomis.

V. REIKALAVIMAI PARDAVĖJUI AR PASLAUGŲ TEIKĖJUI

48. Prekiautojas ir paslaugų teikėjas privalo:

48.1. laikytis darbo saugos, priešgaisrinės apsaugos, higienos ir vadovautis savos gamybos žemės ūkio ir maisto produktais viešose vietose rekomendacijomis;

48.2. turėti prekybos vietoje:

48.2.1. Raseinių rajono savivaldybės administracijos seniūnijos seniūno išduotą leidimą prekiauti;

48.2.2. prekybos vietos planą ir įrangos projektą (išskyrus prekybą renginių metu), suderintą su Raseinių rajono savivaldybės administracijos Architektūros ir teritorijų planavimo skyriumi (toliau – Architektūros ir teritorijų planavimo skyrius);
48.2.3. verslo liudijimą (asmenims, kuriems pagal Lietuvos Respublikos teisės aktus verslo liudijimas yra privalomas) ar darbo sutarties kopiją, patvirtintą įmonės antspaudu ir vadovo parašu; 
48.2.4. asmens tapatybę patvirtinantį dokumentą; 
48.2.5. prekių įsigijimą ir prekių kokybę liudijančius dokumentus; 
48.2.6. maisto tvarkymo įmonės pažymėjimą (jeigu tų prekių prekybai jis yra privalomas);

48.2.7. jei prekiaujama maisto produktais ar žaislais, asmens medicininę knygelę išduotą vadovaujantis Lietuvos Respublikos Vyriausybės 1999 m. gegužės 7 d. nutarimu Nr. 544 „Dėl darbų ir veiklos sričių, kuriose leidžiama dirbti darbuotojams, tik iš anksto pasitikrinusiems ir vėliau periodiškai besitikrinantiems, ar neserga užkrečiamomis ligomis, sąrašo ir šių darbuotojų sveikatos tikrinimosi tvarkos patvirtinimo“. 
48.3. prekiautojai savos gamybos žemės ūkio ir maisto produktais turi turėti vieną iš šių dokumentų: nustatyta tvarka išduotą ūkininko ūkio pažymėjimą arba žemės ūkio valdos registravimo pažymėjimą, sodininkų bendrijos nario pažymėjimą, bityno pasą, prekybos-ekologinės gamybos ūkio sertifikatą, išskirtinės kokybės produkto sertifikatą, tautinio paveldo produkto sertifikatą, žuvininkystės įmonės vadovo ar jo įgalioto asmens patvirtintą įmonės registravimo pažymėjimo arba verslo liudijimo kopiją;
48.4. parduoti prekes ir teisės aktų nustatyta tvarka pateikti vartotojui, atsiskaičiusiam už jas, prekių pirkimo – pardavimo dokumentą (jeigu privaloma pagal galiojančius teisės aktus);

48.5. parduoti prekes kartu su jų priklausiniais ir priedais tokios būklės, kuri atitiktų vartotojo išsirinktą pavyzdį;

48.6. garantuoti, kad būtų parduodamos tik saugios, tinkamos kokybės, komplektiškos prekės; 

48.7. parduodamas ne maisto prekes, pateikti vartotojui įstatymų reikalavimus atitinkančią prekės kokybės garantiją, jeigu parduodamai prekei kokybės garantija suteikta; 

48.8. prekes, kurioms nustatytas tinkamumo naudoti terminas, parduoti tokiu laiku, kad vartotojas turėtų realią galimybę panaudoti šias prekes iki jų tinkamumo naudoti termino pabaigos;

48.9. sudaryti sąlygas vartotojui apžiūrėti prekę, ją pasimatuoti ar patikrinti, kaip ji veikia, arba pademonstruoti, kaip ją naudoti, jeigu tai įmanoma atsižvelgiant į prekės pobūdį ar sudaromos sutarties rūšį;

48.10. prieš sudarydamas vartojimo pirkimo–pardavimo sutartį Civilinio kodekso ir kitų teisės aktų nustatyta tvarka suteikti vartotojui būtiną, teisingą, išsamią ir neklaidinamą informaciją apie parduodamas prekes;

48.11. Civilinio kodekso nustatytais atvejais ir sąlygomis ir Mažmeninės prekybos taisyklėse, patvirtintose Lietuvos Respublikos Vyriausybės 2001 m. birželio 11 d. nutarimu Nr. 697 „Dėl mažmeninės prekybos taisyklių patvirtinimo“, nustatyta tvarka pakeisti prekę, vykdyti kitus teisėtus vartotojo reikalavimus; 

48.12. vartotojui grąžinus netinkamos kokybės prekę, grąžinti jam už netinkamos kokybės prekę sumokėtus pinigus iš karto po netinkamos kokybės prekės priėmimo; jeigu netinkamos kokybės prekės priėmimo metu prekiautojas neturi reikiamos grąžinti pinigų sumos, jie turi būti grąžinti vartotojui ne vėliau kaip per 15 dienų nuo prekės priėmimo, jeigu prekiautojas ir vartotojas nesusitaria kitaip;

48.13. įstatymų nustatyta tvarka atlyginti vartotojo nuostolius, jeigu jie turėti dėl to, kad vartotojas įsigijo netinkamos kokybės prekę, nebuvo pateikta teisės aktuose nustatyta informacija apie prekę arba ji buvo klaidinama; 

48.14. laikytis įstatymuose nustatytų prekių pardavimo draudimų ir ribojimų;

48.15. sužinojęs, kad parduodamos prekės nesaugios, nedelsdamas nutraukti mažmeninę prekybą šiomis prekėmis, informuoti vartotojus, vykdyti kitas Lietuvos Respublikos produktų saugos įstatyme ir kituose produktų saugą reglamentuojančiuose teisės aktuose nustatytas pareigas;

48.16. vykdyti kitas įstatymuose ir kituose teisės aktuose nustatytas pareigas.
VI. PARDAVĖJO AR PASLAUGŲ TEIKĖJO PAREIGOS

49. Pardavėjas ar paslaugų teikėjas privalo laikytis (atsižvelgiant į vykdomos veiklos pobūdį):

49.1. leidime nurodytų apribojimų;

49.2. Lietuvos Respublikos Vyriausybės 2001 m. birželio 11 d. nutarimo Nr. 697 „Dėl mažmeninės prekybos taisyklių patvirtinimo“;

49.3. Lietuvos Respublikos sveikatos apsaugos ministro 2005 m. rugsėjo 1 d. įsakymo Nr. V-675 „Dėl Lietuvos higienos normos HN 15:2005 „Maisto higiena“ patvirtinimo“;

49.4. Lietuvos Respublikos maisto įstatymo; 

49.5. Lietuvos Respublikos potencialiai pavojingų įrenginių priežiūros įstatymo;

49.6. Lietuvos Respublikos socialinės apsaugos ir darbo ministro 2004 m. lapkričio 9 d. įsakymo Nr. A1-246 „Dėl įgaliotų įstaigų prižiūrimų ir valstybės registre registruojamų potencialiai pavojingų įrenginių (nurodant jų parametrus) sąrašo patvirtinimo“;

49.7. Lietuvos Respublikos teisės aktų, reglamentuojančių darbo saugos reikalavimus;

49.8. Lietuvos Respublikos socialinės apsaugos ir darbo ministro 2012 m. sausio 30 d. įsakymo Nr. A1-45 „Dėl Pramoginių įrenginių naudojimo ir priežiūros taisyklių patvirtinimo“.

50. Prekės turi būti laikomos tik prekybos įrangoje.

51. Ne vėliau kaip paskutinę leidimo galiojimą dieną, o teikiant atrakcionų ar pramoginių įrenginių, neregistruojamų potencialiai pavojingų įrenginių valstybės registre, paslaugą, ne vėliau kaip per 10 darbo dienų (pasibaigus leidimo galiojimo laikotarpiui ar leidimą panaikinus), savo lėšomis išvežti (nukelti) nesudėtingus, laikinus statinius, laikinus prekybos ar paslaugų teikimo įrenginius (tarp jų atrakcionus ir pramoginius įrenginius, neregistruojamus potencialiai pavojingų įrenginių valstybės registre) ir sutvarkyti aplinką. Neįvykdęs minėto reikalavimo asmuo atsako teisės aktų nustatyta tvarka.
52. Leidimo turėtojas negali savo vardu įgalioti kitų asmenų verstis leidime nurodyta veikla (išskyrus verslo liudijime įrašytą fizinį asmenį, kaip tai nustatyta Lietuvos Respublikos Vyriausybės 2002 m. lapkričio 19 d. nutarime Nr. 1797 „Dėl verslo liudijimų išdavimo gyventojams taisyklių“) ar pagal sutartį perduoti jiems šios teisės.

VII. VARTOTOJŲ TEISĖS IR PAREIGOS

53. Vartotojas turi teisę:

53.1. iki vartojimo pirkimo–pardavimo sutarties sudarymo gauti teisės aktų nustatyta tvarka jam būtiną, teisingą, išsamią ir neklaidinamą informaciją apie parduodamas prekes, susipažinti su jų saugą patvirtinančiais dokumentais;

53.2. iki vartojimo pirkimo–pardavimo sutarties sudarymo apžiūrėti prekę ir pareikalauti, kad prekiautojo, dalyvaujant vartotojui, patikrintų prekę arba pademonstruotų, kaip ją naudoti, jeigu tai įmanoma atsižvelgiant į prekės pobūdį ar sudaromos sutarties rūšį; 

53.3. reikalauti iš prekiautojo pakeisti prekę, sumažinti prekės kainą, neatlygintinai pašalinti prekės trūkumus (pataisyti prekę); 

53.4. vienašališkai nutraukti sutartį, grąžinti prekę ir pareikalauti grąžinti sumokėtą kainą;

53.5. į nuostolių, atsiradusių dėl netinkamos kokybės prekės pardavimo, prekės trūkumų pašalinimo išlaidų, jeigu prekiautojui per protingą terminą trūkumų nepašalinus juos pašalina vartotojas ar jo pasitelkti tretieji asmenys, atlyginimą;

53.6. kreiptis į Lietuvos Respublikos vartotojų teisių apsaugos įstatyme nustatytas institucijas ar teismą, jeigu prekiautojas nevykdo jo teisėtų reikalavimų priimti įsigytas prekes, pašalinti jų trūkumus, sumažinti kainą, pakeisti ir (ar) suteikti informaciją. 

54. Vartotojas privalo atsiskaityti už perkamą prekę (sumokėti nustatytą jos kainą).

55. Kai mažmeninė prekyba vykdoma prekybos patalpose, vartotojas gali pareikšti pretenzijas dėl neteisingo atsiskaitymo, jeigu pinigus arba mokėjimo kortele mokamas sumas ir grąžą tikrino nepasitraukęs nuo kasos ar prekystalio. Pretenzijas dėl neteisingo atsiskaitymo mokėjimo kortele vartotojas gali pareikšti ir bankui, išdavusiam jam kortelę, teisės aktų nustatyta tvarka.
VIII. REIKALAVIMAI NESUDĖTINGŲ, LAIKINŲ STATINIŲ IR LAIKINŲJŲ ĮRENGINIŲ PROJEKTAVIMUI

56. Laikini prekybos ar paslaugų teikimo įrenginiai, nesudėtingi, laikini statiniai (tarp jų ir kioskai), pramoginiai įrenginiai, neregistruojami potencialai pavojingų įrenginių valstybės registre ir pramoginiai įrenginiai, registruojami potencialiai pavojingų įrenginių valstybės registre gali būti projektuojami ir statomi Tarybos nustatytose viešosiose vietose taip pat fizinių ar juridinių asmenų nuosavybės teise ar nuomos (panaudos) sutarties pagrindu valdomuose (naudojamuose) žemės sklypuose, jeigu tai neprieštarauja teritorijų planavimo dokumentų sprendiniams. 
IX. KONTROLĖ IR ATSAKOMYBĖ

57. Prekiautojų ir paslaugų teikėjų veiklą, jų parduodamų prekių saugą ir kokybę gali tikrinti pagal kompetenciją Valstybinės maisto ir veterinarijos tarnybos, Valstybinės ne maisto produktų inspekcijos, Valstybinės mokesčių inspekcijos, kitų institucijų valstybės tarnautojai ir darbuotojai teisės aktų nustatyta tvarka.
58. Raseinių rajono savivaldybės viešosiose vietose prekiautojų ir paslaugų teikėjų veiklą tikrina Raseinių rajono savivaldybės administracijos seniūnijos seniūnas, kurios teritorijoje prekiaujama ar teikiamos paslaugos. Kontrolė vasaros sezono metu vykdoma ne rečiau kaip kartą per mėnesį, o ne sezono metu ne rečiau kaip kartą per ketvirtį. Seniūnas apie nustatytus pažeidimus raštu nedelsiant įspėja prekiautoją ir per 3 darbo dienas apie tai informuoja Raseinių rajono savivaldybės administracijos direktorių.

59. Leidimas panaikinamas administracijos direktoriaus įsakymu, kai:

59.1. nustatoma, kad Apraše nustatyta tvarka įsigyjant leidimą pateikti klaidingi duomenys;

59.2. leidimo turėtojas (fizinis asmuo ar juridinio asmens darbuotojas, savininkas ar vadovas) du kartus toje pačioje prekybos ar paslaugų teikimo viešojoje vietoje per leidimo galiojimo laikotarpį pažeidė šių taisyklių reikalavimus ir jam yra įsigaliojusios administracinės nuobaudos už šių taisyklių pažeidimus;

59.3. nustatyta, kad leidimo turėtojas (fizinis asmuo ar juridinio asmens darbuotojas, savininkas ar vadovas) du kartus toje pačioje prekybos ar paslaugų teikimo viešojoje vietoje per leidimo galiojimo laikotarpį nesilaikė leidime nurodytų apribojimų, t. y. darbo vietos faktiškai užimamas plotas ar laikinų įrenginių prekybai ar paslaugai teikti skaičius buvo didesnis už nurodytą leidime;

59.4. leidimo turėtojas raštu ar elektroninėmis priemonėmis Savivaldybės administracijai pateikia prašymą dėl leidimo panaikinimo, nes dėl priimtų įstatymų ar kitų teisės aktų pasikeitimo nebegali pasinaudoti išduoto leidimo suteiktomis teisėmis.

60. Priežiūrą atliekančių institucijų ir įstaigų valstybės tarnautojus ir darbuotojus į pagalbines patalpas (sandėlius, šaldymo kameras, cechus ir kitur) privalo lydėti už šiose patalpose saugomas materialines vertybes atsakingas asmuo.

61. Pardavėjas ar paslaugų teikėjas, pažeidę taisykles, atsako įstatymų ir kitų teisės aktų nustatyta tvarka.
62. Taryba pasilieka teisę asmenims, pažeidusiems šias taisykles, neteikti mokesčių lengvatų.
______________________
PATVIRTINTA

Raseinių rajono savivaldybės tarybos

2014 m. rugpjūčio 20 d. 
sprendimu Nr.TS-248
PREKYBOS RASEINIŲ RAJONO SAVIVALDYBĖS TURGAVIETĖSE (PREKYVIETĖSE) TAISYKLĖS

I. BENDROSIOS NUOSTATOS

1. Prekybos Raseinių rajono savivaldybės turgavietėse (prekyvietėse) taisyklės (toliau – taisyklės) nustato bendruosius prekybos organizavimo Raseinių rajono savivaldybės prekyvietėse reikalavimus.

2. Šių taisyklių privalo laikytis asmenys, eksploatuojantys Raseinių rajono savivaldybės prekyvietes ir jose prekiaujantys.

3. Prekyvietės, prekiaujančios žemės ūkio ir maisto produktais, be šiose taisyklėse nustatytų reikalavimų privalo laikytis Lietuvos Respublikos žemės ūkio ministro 2009 m. gegužės 15 d. įsakymu Nr. 3D-355 ,,Dėl prekyviečių, prekiaujančių žemės ūkio ir maisto produktais, darbo taisyklių patvirtinimo“ patvirtintų taisyklių.

4. Pagrindinės šiose taisyklėse vartojamos sąvokos:

Prekyvietė – teritorijų planavimo ir kitų teisės aktų nustatyta tvarka prekybos veiklai suformuota lauko teritorija, pritaikyta prekybai nuo laikinųjų prekybos įrenginių (prekystalių, vežimėlių), iš automobilių, stoginėse, paviljonuose ir kituose joje pastatytuose statiniuose (įskaitant laikinus), kurioje reguliariai arba tam tikromis savaitės dienomis fiziniai ir juridiniai asmenys, sumokėję prekyvietę administruojančio asmens nustatytą mokestį, parduoda žemės ūkio ir maisto produktus, gyvus gyvūnus, miško gėrybes, augalus ir kitas ne maisto, taip pat naudotas prekes.


Atsakingas prekyvietės asmuo – prekyvietės savininkas arba kitais pagrindais prekyvietę valdantis arba jų įgaliotas asmuo, atsakingas už prekyvietės darbo organizavimą.

Prekyvietės prekiautojas – teisės aktų nustatyta tvarka įregistravęs veiklą fizinis ar juridinis asmuo (ar nustatyta tvarka turintis teisę prekiauti be verslo liudijimo), parduodantis žemės ūkio ir (ar) maisto produktus ar kitas prekes atsakingo prekyvietės asmens paskirtoje prekyvietės prekybos vietoje.

Maisto produktai – apdoroti, pagaminti ar perdirbti augalininkystės, gyvulininkystės, paukštininkystės, bitininkystės ir žuvininkystės produktai bei natūraliai užaugę arba užauginti miško uogos, arbatžolės, prieskoniai, vaistažolės, grybai, grybų konservai, uogienės, skirti žmonių mitybai ir/ar paruošti žmonėms vartoti.

Maisto tvarkymo subjektas – fizinis arba juridinis asmuo, kuris vykdo maisto tvarkymą. Sąvoka „Maisto tvarkymo subjektas“ atitinka sąvoką „Maisto verslo operatorius“, vartojamą 2002 m. sausio 28 d. Europos Parlamento ir Tarybos reglamente (EB) Nr. 178/2002, nustatančiame maistui skirtų teisės aktų bendruosius principus ir reikalavimus, įsteigiančiame Europos maisto saugos tarnybą ir nustatančiame su maisto saugos klausimais susijusias procedūras (OL 2004 m. specialusis leidimas, 15 skyrius, 6 tomas, p. 463), su paskutiniais pakeitimais, padarytais 2008 m. kovo 4 d. Komisijos reglamentu (EB) Nr. 202/2008 (OL 2008 L 60, p. 17). Juridinio asmens, tvarkančio maistą, struktūrinis padalinys prilyginamas atskiram maisto tvarkymo subjektui.
II. REIKALAVIMAI PREKYVIETEI

5. Prekyvietę gali įrengti asmuo, kuris nuosavybės teise arba ilgalaikės nuomos (panaudos) sutarties pagrindu valdo šiai paskirčiai skirtą žemės sklypą. Juridinis ar fizinis asmuo, norintis įrengti prekyvietę, privalo gauti Raseinių rajono savivaldybės administracijos Architektūros ir teritorijų planavimo skyriaus leidimą. 

6. Pradėti prekiauti prekyvietėje leidžiama tik priėmus prekyvietę naudoti Statybos techninio reglamento STR 1.11.01.2002 ,,Statinių pripažinimo tinkamais naudoti tvarka“ nustatyta tvarka, taip pat turint Sveikatos apsaugos ministerijos nustatyta tvarka Kauno apskrities visuomenės sveikatos centro išduotą Maisto tvarkymo subjekto visuomenės sveikatos saugos ekspertizės protokolą ir, jei prekiaujama maisto produktais, Valstybinės maisto ir veterinarijos tarnybos nustatyta tvarka išduotą Maisto tvarkymo subjekto patvirtinimo pažymėjimą.

7. Prekyvietės teritorija turi būti aptverta, padengta lygia su nuolydžiu lietaus vandeniui, lengvai valoma, nelaidžia vandeniui danga, švari, tvarkinga ir gerai apšviesta. Taip pat turi būti vartai pėstiesiems bei transportui. Prekyvietės teritorijoje turi būti įrengtas vandens čiaupas ir šalinamos nuotekos.

8. Prekyvietės teritorija turi būti suskirstyta į zonas:

8.1. administracijos zona; 
8.2. prekybos vaisiais ir daržovėmis, sėklomis ir grūdais, uogomis, grybais, konditerijos gaminiais, fasuotomis negreitai gendančiomis prekėmis zona;

8.3. prekybos žalia mėsa ir jos produktais zona;

8.4. prekybos pienu ir pieno produktais, medumi, kiaušiniais zona;

8.5. prekybos žuvimi ir jos produktais zona;

8.6. prekybos gyvuliais, paukščiais, kitais gyvūnais prekybos zona;

8.7. prekybos ne maisto prekėmis zona;

8.8. atliekų bei šiukšlių surinkimo ir tualetų zona;

8.9. transporto priemonių stovėjimo ir prekybos iš transporto priemonių zona.

9. Visos prekyvietėje esančios prekybos vietos turi būti sunumeruotos.

10. Prekyvietėje gerai matomoje vietoje privalo būti ši vizuali informacija:

10.1. prekyvietės pavadinimas;

10.2. darbo laikas;

10.3. prekyvietės administracijos vadovo vardas, pavardė, telefono numeris;

10.4. vidaus darbo organizavimo tvarka;

10.5. mokesčio už prekybos vietą dydis ir rinkimo tvarka;

10.6. prekybos prekyvietėse taisyklės;

10.7. prekyvietės schema, kurioje nurodyta prekybos zonos, prekybos vietos ir jų numeriai, administracijos vieta, sanitariniai mazgai, kita pardavėjams ir pirkėjams reikalinga informacija.

11. Prekyvietės, prekiaujančios žemės ūkio ir maisto produktais turi:

11.1. turėti Maisto tvarkymo subjekto patvirtinimo pažymėjimą, išduotą vadovaujantis Maisto tvarkymo subjektų patvirtinimo ir registravimo reikalavimais, patvirtintais Lietuvos Respublikos valstybinės maisto ir veterinarijos tarnybos direktoriaus 2008 m. spalio 15 d. įsakymu Nr. B1-527;

11.2. atitikti higienos reikalavimus teritorijai, patalpoms, įrengimams, atliekų tvarkymui, vandens tiekimui, asmens higienai, maisto produktams, maisto produktų vyniojimui, pakavimui ir kitus reikalavimus, nustatytus teisės aktuose;

11.3. suteikti galimybę prekiauti tik tokiomis žemės ūkio ir maisto produktų grupėmis, kurių prekybai paskirtos zonos ir sudarytos sąlygos produktams laikyti pagal gamintojo nurodytus reikalavimus tik higieniškomis sąlygomis;

11.4. kontroliuoti, kad parduodami žemės ūkio ir maisto produktai būtų atgabenti tokiomis transporto priemonėmis, kurios užtikrina tinkamą temperatūros režimą ir atitinka higienos reikalavimus.

III. PREKYBOS PREKYVIETĖJE TVARKA

12. Prekyvietės prekiautojai privalo laikytis prekių pardavimo reikalavimų, nustatytų Lietuvos Respublikos Vyriausybės 2001 m. birželio 11 d. nutarimu Nr. 697 patvirtintose Mažmeninės prekybos taisyklėse.

13. Prekyvietės prekiautojai, prekiaujantys maisto produktais, privalo laikytis švaros ir higienos reikalavimų, nustatytų Lietuvos higienos normoje HN15:2005 ,,Maisto higiena“;
14. Prekiautojai žemės ūkio ir maisto produktais be kitų reikalavimų privalo laikytis Lietuvos Respublikos žemės ūkio ministro 2009 m. gegužės 15 d. įsakymu Nr. 3D-355 ,,Dėl prekyviečių, prekiaujančių žemės ūkio ir maisto produktais, darbo taisyklių patvirtinimo“ patvirtintų taisyklių III skyriaus ,,Reikalavimai prekybai“ reikalavimų produkcijos gabenimui ir privalo turėti prekių lydimuosius dokumentus, prekybininko statusą patvirtinančius dokumentus.

15. Prekyvietėje produktai, kuriems reikalingas temperatūrinis režimas, turi būti laikomi tik šaldymo įrenginiuose.

16. Prekyvietėje draudžiama prekiauti:

16.1. prekėmis, kurių mažmeninė prekyba yra uždrausta įstatymų ir kitų teisės aktų;

16.2. maisto produktais, jeigu pasibaigęs jų tinkamumo vartoti terminas;

16.3. jeigu maisto produktai pagaminti namų sąlygomis maisto saugos kompetentingos institucijos nepatvirtintų ar neregistruotų maisto tvarkymo subjektų:

16.3.1. šviežia mėsa, taip pat ir smulkinta (malta) mėsa;

16.3.2. perdirbtos mėsos produktais (mėsos pusgaminiais ir gaminiais – rūkytais, sūdytais, vytintais, kepta mėsa ir paukštiena ir kt.) ir žuvininkystės produktais;

16.3.3. konservais;

16.3.4. konditerijos gaminiais;

16.3.5. sūdytais, raugintais, sumaišytais ne pagal rūšį džiovintais grybais;
16.4. kelių rūšių sumaišytais šviežiais grybais;

16.5. kelių rūšių sumaišytomis arbatžolėmis, prieskoniais, vaistažolėmis, išskyrus, jeigu šie produktai yra ekologiški ir sertifikuoti;
16.6. neskrosta paukštiena;
16.7. kiaušinių duženomis, ančių ir žąsų kiaušiniais;
16.8. maisto papildais, kurie yra neregistruoti ir nenotifikuoti Lietuvos Respublikos sveikatos apsaugos ministerijos nustatyta tvarka;
16.9. specialiosios paskirties maisto produktais (mišiniai kūdikiams, perdirbti grūdiniai maisto produktai ir maistas kūdikiams bei mažiems vaikams, maisto produktai, skirti besilaikantiesiems svorį mažinančių sumažinto energijos kiekio dietų specialios medicininės paskirties maisto produktai, maisto produktai sportininkams);

16.10. atitinkamai paženklintais žemės ūkio ir maisto produktais, neskirtais pardavinėti ir teikiamais kaip Europos Sąjungos pagalba;

16.11. atšildytais ir pakartotinai užšaldytais maisto produktais;

16.12. nuodingomis ar pavojingomis žmogui ir aplinkai medžiagomis;

16.13. šaunamaisiais, šaltaisiais ginklais, kariniais reikmenimis, pirotechnikos priemonėmis;

16.14. vaistais, narkotinėmis medžiagomis ir jų žaliavomis;

16.15. sekso reikmenimis, erotinio pobūdžio prekėmis ir suvenyrais, erotinio ir smurtinio pobūdžio spaudos leidiniais, kino filmais ir videofilmais, erotinio ir smurtinio pobūdžio smulkiais spaudiniais (kortomis, reklaminiais lankstinukais, atvirukais, paveiksliukais, lipdukais ir kt.).

17. Maisto produktai, skirti vartoti be šiluminio apdorojimo ar plovimo, turi būti parduoti supakuoti. Nepakuotam maistui turi būti skirti pakavimo maišeliai ir įrankiai.
18. Nepakuoti maisto produktai, skirti vartoti be plovimo ar šiluminio apdorojimo, gali būti liečiami tik tam skirtais įrankiais arba mūvint apsauginėmis pirštinėmis.

19. Žemės ūkio produktų ir (arba) maisto produktų grupės turi būti veiksmingai atskirtos:

19.1. maisto produktai nuo gyvūnų pašarų (pašarams turi būti atskira arba aiškiai paženklinta prekybos vieta);

19.2. neįpakuoti maisto produktai nuo ne maisto prekių;

19.3 šviežia mėsa, paukštiena, žuvys ir žuvininkystės produktai, pieno produktai, kiaušiniai turi būti atskirti tarpusavyje;

19.4. supakuota šviežia mėsa ir mėsos produktai nuo nesupakuotos šviežios mėsos ir mėsos produktų;

19.5. maisto produktai neskirti vartoti tiesiogiai be jų papildomo terminio apdorojimo nuo paruoštų vartoti be papildomo apdorojimo nefasuotų maisto produktų (pvz., pusgaminiai (marinuota mėsa) nuo mėsos gaminių (šaltai rūkytos dešros).

20. Automobiliais leidžiama prekiauti tik specializuotose prekyvietėse. 
21. Prekės ženklinamos Lietuvos Respublikoje parduodamų daiktų (prekių) ženklinimo ir kainų nurodymo taisyklėse nustatyta tvarka.

IV. ATSAKINGO PREKYVIETĖS ASMENS PAREIGOS

22. Atsakingas prekyvietės asmuo, organizuodamas prekyvietės veiklą, privalo:

22.1. užtikrinti, kad prekybos patalpos, prekybos vietos, įranga būtų įrengtos iš tokių medžiagų bei užtikrinti prekyvietes teritorijos, patalpų, įrenginių švarą, tvarką, remontą, valymą dezinfekciją, dezinsekciją, deratizaciją, šiukšlių išvežimą, kad taršos rizika būtų minimali;

22.2. sudaryti prekyvietės prekiautojams tinkamas asmens higienos, darbo saugos, priešgaisrinės apsaugos bei šių taisyklių reikalavimams laikytis sąlygas;

22.3. suteikti galimybę prekyvietės prekiautojams susipažinti su prekybą žemės ūkio ir maisto produktais bei ne maisto prekėmis reglamentuojančiais teisės aktais ir sudaryti sąlygas jų laikytis;

22.4. užtikrinti, kad prekyvietėje būtų paskelbta informacija apie prekyvietės atsakingo asmens darbo laiką, vidaus darbo taisyklės, mokesčių už prekybos vietas dydžius, mokėjimo tvarką, prekyvietės schema;

22.5. įrengti kontrolines svarstykles ir sudaryti sąlygas pirkėjui patikrinti pirktų prekių svorį; 

22.6. užtikrinti, kad būtų kontroliuojamas sanitarijos ir higienos normų bei patvirtintų prekyvietės darbo taisyklių laikymasis;

22.7. aprūpinti prekyvietės darbuotojus valymo, plovimo, dezinfekcijos inventoriumi bei priemonėmis;
22.8. užtikrinti, kad prekyvietėje naudojami svarsčiai, svarstyklės ir kiti matavimo prietaisai būtų su galiojančiu metrologinės patikros žymeniu ir tiktų pagal matavimo ribas ir tikslumą;

22.9. užtikrinti, kad prekyvietėje turi būti įmonės pirmosios pagalbos rinkinys.

23. Prekyviečių, prekiaujančių žemės ūkio ir maisto produktais, atsakingas prekyvietės asmuo be 15 punkte nurodytų reikalavimų privalo vykdyti kitus Lietuvos Respublikos žemės ūkio ministro 2009 m. gegužės 15 d. įsakymu Nr. 3D-355 ,,Dėl prekyviečių, prekiaujančių žemės ūkio ir maisto produktais, darbo taisyklių patvirtinimo“ patvirtintų taisyklių IV skyriaus ,,Reikalavimai atsakingiems prekyvietės asmenims“ reikalavimus bei nustatytas pareigas.

V. PREKYVIETĖS PREKIAUTOJO PAREIGOS

24. Prekyvietės prekiautojas privalo turėti prekybos vietoje asmens tapatybę patvirtinantį dokumentą, verslo liudijimą (asmenys, kuriems pagal Lietuvos Respublikos teisės aktus verslo liudijimas yra privalomas) ar darbo sutarties kopiją, patvirtintą įmonės antspaudu ir vadovo parašu, prekyvietei sumokėtą mokestį patvirtinantį dokumentą, prekių įsigijimą ir prekių kokybę liudijančius dokumentus, Maisto tvarkymo subjekto visuomenės sveikatos saugos ekspertizės protokolą ir (ar) Maisto tvarkymo subjekto patvirtinimo pažymėjimą.

25. Prekyvietės prekiautojas privalo:

25.1. vykdyti Lietuvos Respublikos Vyriausybės 2001 m. birželio 11 d. nutarimu Nr. 697 patvirtintose Mažmeninės prekybos taisyklėse  nustatytas pardavėjų pareigas;

25.2. laikytis darbo saugos, priešgaisrinės apsaugos bei šių taisyklių ir prekyvietės vidaus darbo organizavimo tvarkos reikalavimų;

25.3. prekiaujant segėti kortelę, kurioje aiškiai ir įskaitomai užrašytas prekiautojo vardas, pavardė, individualios veiklos pažymos arba verslo liudijimo Nr., prekybos vietos Nr.;

25.4. naudoti svarsčius, svarstykles ir kitus matavimo prietaisus, naudojamus prekių masei, tūriui, ilgiui nustatyti, su galiojančiu metrologinės patikros žymeniu ir tinkančius pagal matavimo ribas ir tikslumą;

25.5. garantuoti kultūringą pirkėjų aptarnavimą, tiksliai sverti ir atsiskaityti;

25.6. laikytis asmens higienos taisyklių, palaikyti švarą ir tvarką prekybos vietoje.

26. Prekyvietės prekiautojas, prekiaujantis žemės ūkio ir maisto produktais, be 25 punkte išdėstytų reikalavimų, privalo:

26.1. turėti teisės aktų nustatyta tvarka išduotą sveikatos žinių pažymėjimą bei asmens medicininę knygelę;

26.2. neprekiauti, jei serga ar įtaria, kad serga, ir turi bent vieną iš šių požymių: viduriavimas, vėmimas, karščiavimas, užkrėsta ar atvira žaizda, odos liga arba yra ligų, kurios gali būti perduodamos per maistą, nešiotojas;

26.3. laikytis švaros ir higienos reikalavimų, nustatytų Lietuvos higienos normoje HN15:2005 ,,Maisto higiena“;

26.4. laikytis kitų reikalavimų prekiautojams, nurodytų Lietuvos Respublikos žemės ūkio ministro 2009 m. gegužės 15 d. įsakymu Nr. 3D-355 ,,Dėl prekyviečių, prekiaujančių žemės ūkio ir maisto produktais, darbo taisyklių patvirtinimo“ patvirtintų taisyklių V skyriuje ,,Reikalavimai prekyvietės prekiautojui“.

VI. pirkėjų teisės ir pareigos
27. Pirkėjų teises ir pareigas nustato Lietuvos Respublikos Vyriausybės 2001 m. birželio 11 d. nutarimu Nr. 697 patvirtintos Mažmeninės prekybos taisyklės ir kiti teisės aktai. 
VII. KONTROLĖ IR ATSAKOMYBĖ
28. Maisto tvarkymą reglamentuojančių teisės aktų vykdymo kontrolę atlieka Kauno apskrities valstybinė maisto ir veterinarijos tarnyba, ne maisto prekių prekybos kontrolę atlieka Ne maisto produktų inspekcija teisės aktų nustatyta tvarka. Raseinių rajono policijos komisariatas, teritorinė valstybinė mokesčių inspekcija vykdo kontrolę prekyvietėje pagal savo kompetenciją. 
29. Prekyvietės administracija privalo sudaryti sąlygas kontrolę atliekančių institucijų ir įstaigų darbuotojams atlikti patikrinimus teisės aktų nustatyta tvarka.
30. Prekyvietės prekiautojas privalo:

30.1. teikti informaciją ir parodyti dokumentus kontrolę atliekančių institucijų ir įstaigų darbuotojams;

30.2. prireikus leisti kontrolę atliekančių institucijų ir įstaigų darbuotojams paimti maisto prekių pavyzdžius laboratoriniam tyrimui.

31. Už prekyvietėje parduodamų žemės ūkio ir maisto produkto saugą ir atsekamumą atsakingi jų tvarkytojai – prekyvietės atsakingas asmuo ir prekyvietės prekiautojas.

32. Už prekyvietėje parduodamų žemės ūkio ir maisto produktų saugos ir atsekamumo kontrolę atsakinga Valstybinė maisto ir veterinarijos tarnyba.

33. Atsakingas prekyvietės asmuo ar prekiautojas, kontrolę atliekančių institucijų ir įstaigų darbuotojų supažindintas su tikrinimo rezultatais, privalo nustatytais terminais pašalinti rastus trūkumus ir apie tai informuoti kontrolę atliekančias institucijas ir įstaigas.

34. Atsakingas prekyvietės asmuo ar prekiautojas, pažeidęs šias taisykles, atsako teisės aktų nustatyta tvarka.
______________

RASEINIŲ RAJONO SAVIVALDYBĖS VIEŠŲJŲ VIETŲ, KURIOSE GALIMA PREKIAUTI AR TEIKTI PASLAUGAS,
S Ą R A Š A S
	Eil.

Nr.
	Vietovės pavadinimas
	Prekybos vieta ir adresas
	Prekių asortimento ar prekybos laiko apribojimai

	Ariogalos miesto seniūnija

	1.
	Ariogalos miestas
	Komercinės paskirties objekto Slėnio g. 12 valstybinės žemės sklype
	Galimos tik taisyklėse nedraudžiamos

	2.
	Ariogalos miestas
	Slėnio g. dalyje nuo Vytauto g. iki Slėnio g. 12 sklypo imtinai.
	Galimos tik taisyklėse nedraudžiamos

	3. 
	Ariogalos miestas
	Dubysos dainų slėnyje Maironio g.
	Renginių metu

	Ariogalos seniūnija

	1.
	Gėluvos kaimas
	Prie bendruomenės namų Dubysos g. 33
	Galimos tik taisyklėse nedraudžiamos

	2.
	Butkiškės kaimas
	Aikštelėje prie parduotuvės Dubysos g. 34
	Galimos tik taisyklėse nedraudžiamos

	3.
	Didžiulių kaimas
	Aikštelėje prie parduotuvės Dubysos g. 18
	Galimos tik taisyklėse nedraudžiamos

	4.
	Plikių kaimas
	Prie bendruomenės namų Švelnupio g. 2
	Galimos tik taisyklėse nedraudžiamos

	5.
	Paliepių kaimas
	Aikštelėje prie parduotuvės Stoties g. 4
	Galimos tik taisyklėse nedraudžiamos

	6.
	Milašaičių kaimas
	Aikštelėje prie parduotuvės Švelnupio g. 1
	Galimos tik taisyklėse nedraudžiamos

	7.
	Verėduvos kaimas
	Prie bendruomenės namų Ateities g. 8
	Galimos tik taisyklėse nedraudžiamos

	Betygalos seniūnija

	1.
	Betygalos mstl.
	Aikštelėje prie bažnyčios Sporto g. 
	Galimos tik taisyklėse nedraudžiamos

	2.
	Požečių kaimas
	Aikštelėje prie parduotuvės Sodų g. 
	Galimos tik taisyklėse nedraudžiamos

	3.
	Berteškių kaimas
	Aikštelėje prie parduotuvės Beržų g.
	Galimos tik taisyklėse nedraudžiamos

	4.
	Steponkaimio kaimas
	Prie bendruomenės namų Mokyklos g.
	Galimos tik taisyklėse nedraudžiamos

	5.
	Ilgižių kaimas
	Aikštelėje prie parduotuvės Mokyklos g.
	Galimos tik taisyklėse nedraudžiamos



	Girkalnio seniūnija

	1.
	Girkalnio mstl.
	Aikštelėje prie parduotuvės Šėtupio g. 30 A
	Galimos tik taisyklėse nedraudžiamos

	2.
	Girkalnio mstl.
	Vingio g. vasaros estradoje
	Galimos tik taisyklėse nedraudžiamos

	3.
	Pramedžiavos kaimas
	Aikštelėje prie parduotuvės Mokyklos g.
	Galimos tik taisyklėse nedraudžiamos

	Kalnujų seniūnija

	1.
	Kalnujų kaimas
	Aikštelėje prie parduotuvės Pušyno g.
	Galimos tik taisyklėse nedraudžiamos

	2.
	Pašaltuonio III kaimas
	Aikštelėje prie parduotuvės Pašaltuonio g.
	Galimos tik taisyklėse nedraudžiamos

	3.
	Bliūdžių kaimas
	Aikštelėje prie parduotuvės Liepų g.
	Galimos tik taisyklėse nedraudžiamos

	4.
	Vengerskų kaimas
	Prie bendruomenės namų Volungiškių g.
	Galimos tik taisyklėse nedraudžiamos

	Nemakščių seniūnija

	1.
	Nemakščių mstl.
	Aikštelėje prie pastato Vyšnių g. 17B
	Galimos tik taisyklėse nedraudžiamos

	2.
	Nemakščių mstl.
	Aikštelėje prie seniūnijos Vyšnių g.
	Galimos tik taisyklėse nedraudžiamos

	3.
	Užkalnių kaimas
	Aikštelėje prie parduotuvės Liepų g. 
	Galimos tik taisyklėse nedraudžiamos

	4.
	Pašešuvio kaimas
	Aikštelėje prie Pilėnų ir Liepų g. sankryžos
	Galimos tik taisyklėse nedraudžiamos

	5.
	Balčių kaimas
	Aikštelėje prie a. st. Vilties g. 
	Galimos tik taisyklėse nedraudžiamos

	6.
	Aukštkelių kaimas
	Aikštelėje prie bendruomenės namų Žemaičių Plento g.
	Galimos tik taisyklėse nedraudžiamos

	Pagojukų seniūnija

	1.
	Akstinų kaimas
	Aikštelėje prie bendruomenės namų Alyvų g.
	Galimos tik taisyklėse nedraudžiamos

	2.
	Kaulakių kaimas
	Aikštelėje prie parduotuvės Dubysos g.
	Galimos tik taisyklėse nedraudžiamos

	3.
	Kaulakių kaimas
	Aikštelėje prie seniūnijos pastato Liolingos g.
	Galimos tik taisyklėse nedraudžiamos

	4.
	Skirmantiškės kaimas
	Betygalos g. prie atliekų surinkimo aikštelės
	Galimos tik taisyklėse nedraudžiamos

	5.
	Papušynio kaimas
	Aikštelėje prie bendruomenės centro 
	Galimos tik taisyklėse nedraudžiamos

	6.
	Vosiliškio kaimas
	Aikštelėje prie parduotuvės Raseinių g. 
	Galimos tik taisyklėse nedraudžiamos

	Paliepių seniūnija

	1.
	Blinstrubiškių kaimas
	Blinstrubiškių socialinės globos namų kieme
	Galimos tik taisyklėse nedraudžiamos

	2.
	Lakštučių kaimas
	Aikštelėje prie bendruomenės namų Lakštučių g.
	Galimos tik taisyklėse nedraudžiamos

	3.
	Anžilių kaimas
	Aikštelėje Tiesiojoje g.
	Galimos tik taisyklėse nedraudžiamos

	4.
	Sujainių kaimas
	Aikštelėje prie kultūros namų Mokyklos g.
	Galimos tik taisyklėse nedraudžiamos



	5.
	Sujainių kaimas
	Aikštelėje prie parduotuvės Klevų g.
	Galimos tik taisyklėse nedraudžiamos

	6.
	Sujainių kaimas
	Poilsio zonoje prie Sujainių vandens telkinio
	Renginių metu

	7.
	Slabados kaimas
	Aikštelėje prie parduotuvės Pavasario g.
	Galimos tik taisyklėse nedraudžiamos

	8.
	Gervinės kaimas
	Aikštelėje prie parduotuvės Šlynos g.
	Galimos tik taisyklėse nedraudžiamos

	9.
	Paraseinio kaimas
	Hipodrome 
	Renginių metu

	Raseinių miesto seniūnija

	1.
	Raseinių miestas
	Maironio parke
	Renginių metu



	2.
	Raseinių miestas
	Maironio parke
	Vasaros sezono metu vaisvandeniais, ledais, fasuotais gaminiais iš laikinų įrenginių (išskyrus alkoholinius gėrimus)

	3.
	Raseinių miestas
	Stadione prie Raseinių kūno kultūros ir sporto centro Vilniaus g.
	Renginių metu (išskyrus alkoholinius gėrimus)

	4.
	Raseinių miestas
	Aikštelėje prie bibliotekos Dubysos g.
	Eglutėmis

	5.
	Raseinių miestas
	Aikštelėje prie turgavietės Algirdo g.
	Malkomis, kasdien

	6.
	Raseinių miestas
	Raseinių miesto turgavietėje
	Galimos tik taisyklėse nedraudžiamos

	7.
	Raseinių miestas
	Prekyvietėje Vilniaus g.
	Daržovėmis, gėlėmis, uogomis, vaisiais ir miško gėrybėmis

	8.
	Raseinių miestas
	Privačių asmenų paskirtose, nustatyta tvarka suderintose vietose 
	Savos gamybos žemės ūkio ir maisto produktais bei kita produkcija su įsigijimo dokumentais

	9.
	Raseinių miestas
	45 kv. m žemės sklype prie bibliotekos aikštelės Dubysos g.
	Smulkaus verslo paslaugų teikimas 

	10.
	Raseinių  miestas
	Automobilių stovėjimo aikštelės dalyje (24 stovėjimo vietos) Algirdo g.
	Žemės ūkyje išauginta produkcija ir žemės ūkio padargais Raseinių miesto prekyvietės (Algirdo g.1) darbo dienomis

	11.
	Raseinių  miestas
	Aikštelėje prie kavinės Maironio g. 7
	Lauko kavinės veiklai vasaros sezono metu (išskyrus alkoholinius gėrimus)

	12.
	Raseinių  miestas
	Poilsio zonoje tarp Dominikonų g. ir Gluosnių g. ir V. Kudirkos g.  viešosiose erdvėse
	Vasaros sezono metu vaisvandeniais, ledais, fasuotais gaminiais iš laikinų įrenginių (išskyrus alkoholinius gėrimus)

	13.
	Raseinių  miestas
	Nepriklausomybės gynėjų aikštėje ir Raseikos parke (konkurso būdu išnuomotose vietose)
	Vaisvandeniais, ledais, fasuotais maisto gaminiais iš laikinų įrenginių (išskyrus alkoholinius gėrimus). Pramoginių ir kultūrinių renginių organizavimas, kurių metu nebūtų trikdoma viešoji rimtis, asmenų ramybė, poilsis ar darbas.

	14.
	Raseinių  miestas
	Teritorijoje šalia automobilių stovėjimo aikštelės prie Raseinių ligoninės (leidimus išduodant konkurso būdu)
	Vaisvandeniais, ledais, fasuotais maisto gaminiais iš laikinų įrenginių (išskyrus alkoholinius gėrimus).

	Raseinių seniūnija

	1.
	Ginčaičių kaimas
	Aikštelėje prie vandentiekio stoties
	Galimos tik taisyklėse nedraudžiamos

	2.
	Daugodų kaimas
	Aikštelėje prie poilsiavietės „Lakštingala“
	Galimos tik taisyklėse nedraudžiamos

	3.
	Alėjų kaimas
	Aikštelėje prie bažnyčios Bažnyčios g.
	Gėlėmis

	4.
	Norgėlų kaimas
	Aikštelėje prie Raseinių miškų urėdijos
	Galimos tik taisyklėse nedraudžiamos

	Šiluvos seniūnija

	1.
	Šiluvos mstl.
	Turgaus aikštėje
	Galimos tik taisyklėse nedraudžiamos

	2.
	Šiluvos mstl.
	Raseinių g., Bukoto g., M. Jurgaičio a., Žaiginio g.
	Renginių metu

	3.
	Katauskių kaimas
	Aikštelėje prie parduotuvės Sodų g.
	Galimos tik taisyklėse nedraudžiamos 

	4.
	Lyduvėnų mstl.
	Aikštelėje prie parduotuvės Tilto g.
	Galimos tik taisyklėse nedraudžiamos

	5.
	Žaiginio mstl.
	Aikštelėje prie parduotuvės Sandravos g.
	Galimos tik taisyklėse nedraudžiamos

	Viduklės seniūnija

	1.
	Viduklės mstl.
	Aikštelėje prie pašto Kęstučio g. 1A
	Galimos tik taisyklėse nedraudžiamos

	2.
	Virgainių kaimas
	Aikštelėje prie Aibės parduotuvės, Žemaičių Plento g. 13
	Galimos tik taisyklėse nedraudžiamos

	3.
	Gylių kaimas
	Aikštelėje prie bendruomenės namų Uosių g. 1
	Galimos tik taisyklėse nedraudžiamos

	4.
	Paupio kaimas
	Aikštelėje prie namo Ateities g.7
	Galimos tik taisyklėse nedraudžiamos

	Raseinių rajono savivaldybė

	1.
	Rajono teritorija
	Mokyklų teritorijose ar kitose masinių renginių vietose, suderintose su seniūnais
	Renginių metu

	2.
	Rajono teritorija
	Aikštelėse prie kapinių
	Prekės kapinių tvarkymui ir puošimui

	3.
	Rajono teritorija
	Poilsio zonose prie Prabaudos tvenkinio bei kitų rajono vandens telkinių.
	Vasaros sezono metu vaisvandeniais, ledais, fasuotais gaminiais iš laikinų įrenginių (išskyrus alkoholinius gėrimus)

